**บทที่ 1**

**ห้องสมุดประชาชน : แหล่งการเรียนรู้ตลอดชีวิต**

**ความสำคัญห้องสมุดประชาชน**

ห้องสมุดมีความสำคัญมากต่อบุคคลทั้งหลาย เป็นที่รวบรวมสรรพวิทยาการต่าง ๆ ที่ผู้ใช้สามารถค้นหาข้อมูลความรู้ได้ทุกสาขาวิชา เป็นสถานที่ที่ผู้ใช้สามารถเลือกอ่านหนังสือ ค้นหาความรู้ต่างๆ ด้วยตนเอง อย่างอิสระตามความสนใจของแต่ละบุคคล และยังเป็นสถานที่ที่ก่อให้เกิดนิสัยรักการอ่าน จนกระทั่งทำให้ผู้ใช้สามารถมองเห็นความแตกต่างของหนังสือว่าเล่มไหนเขียนได้ดี และสามารถจดจำแนวเขียนที่ดี เพื่อนำมาประยุกต์ใช้ได้ ทั้งยังช่วยให้ใช้เวลาว่างให้เกิดประโยชน์ ห้องสมุดเป็นศูนย์ข้อมูลความรู้ทันสมัย และทันต่อเหตุการณ์อยู่เสมอ เพราะห้องสมุดจำเป็นต้องมีข่าวสารใหม่ๆใว้ให้บริการ(สถาบันพัฒนาการศึกษานอกระบบและการศึกษาตามอัธยาศัยภาคตะวันออกเฉียงเหนือ,2551:1)

ห้องสมุดประชาชนเป็นแหล่งการเรียนรู้ตลอดชีวิต ตามพระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 2) พ.ศ. 2545 มาตรา 25 ซึ่งระบุว่ารัฐต้องส่งเสริมการดำเนินงานและการจัดตั้งแหล่งเรียนรู้ตลอดชีวิตทุกรูปแบบอย่างพอเพียงและมีประสิทธิภาพ นอกจากนี้ห้องสมุดประชาชนมีบทบาทหน้าที่ในการจัดการศึกษาตามอัธยาศัย ตามพระราชบัญญัติส่งเสริมการศึกษานอกระบบและการศึกษาตามอัธยาศัย พ.ศ. 2551 กล่าวคือ การจัด ส่งเสริม สนับสนุนกิจกรรมการเรียนรู้ในวิถีชีวิตประจำวันของบุคคล ซึ่งบุคคลสามารถเลือกที่จะเรียนรู้ได้อย่างต่อเนื่องตลอดชีวิตตามความสนใจ ความต้องการ โอกาส ความพร้อมและศักยภาพในการเรียนรู้ของแต่ละบุคคล ห้องสมุดประชาชนจึงเป็นแหล่งการเรียนรู้ตลอดชีวิต มีหน้าที่จัด ส่งเสริม สนับสนุนการศึกษาตามอัธยาศัย เพื่อให้ประชาชนได้รับความรู้ และทักษะพื้นฐานในการแสวงหาความรู้ที่เอื้อต่อการเรียนรู้ตลอดชีวิต ได้เรียนรู้สาระที่สอดคล้องกับความสนใจ และความจำเป็นในการยกระดับคุณภาพชีวิต ซึ่งเป็นกลไกในการเชื่อมโยงการศึกษาทั้งการศึกษาในระบบ การศึกษานอกระบบ และการศึกษาตามอัธยาศัย อันจะนำไปสู่สังคมแห่งการเรียนรู้ (สมาคมห้องสมุดแห่งประเทศไทย,2550 : 1)

ห้องสมุดประชาชนจึงมีความสำคัญต่อประชาชนทั่วไป โดยเฉพาะอย่างยิ่งกลุ่มเป้าหมายผู้ด้อยโอกาสที่อยู่นอกระบบโรงเรียนจะได้มีโอกาสเรียนรู้จากแหล่งเรียนรู้ใกล้บ้าน ได้เรียนรู้ในเนื้อหาสาระที่ตนเองสนใจ และนำความรู้ไปพัฒนาคุณภาพชีวิตของตนเองให้ดีขึ้น

**ความหมายของห้องสมุดประชาชน**

มีผู้รู้ให้ความหมายของห้องสมุดประชาชนไว้ ดังนี้

กิตติเกษม ใจชื่น (2536 : 23) ให้ความหมายไว้ว่า ห้องสมุดประชาชน หมายถึงสถานที่จัดการศึกษานอกโรงเรียนจัดการศึกษาตามอัธยาศัยและส่งเสริมการศึกษาในระบบโรงเรียนโดยให้บริการข้อมูลข่าวสารและจัดการการสอนจากสื่อต่าง ๆ ได้แก่ สื่อสิ่งพิมพ์ สื่อโสตทัศน์ สื่อสาธิต สื่ออิเลคทรอนิกส์ สื่อทดลอง และสื่อ  
อื่น ๆ

สมาคมห้องสมุดแห่งประเทศไทย (2533 : 11) ระบุไว้ว่า ห้องสมุดประชาชนหมายถึง ห้องสมุดที่จัดให้บริการประชาชนทักเทศ ทุกวัย ทุกอาชีพ และทุกระดับการศึกษา จัดตั้งขึ้นโดยหน่วยงานของรัฐ ให้เป็นส่วนหนึ่งของบริการทางการศึกษาซึ่งรัฐมีหน้าที่ดำเนินการ ทั้งนี้มิได้จำกัดสิทธิของภาคเอกชนหรือองค์ต่าง ๆ ที่มีความศรัทธาและจัดตั้งขึ้นเพื่อบริการสังคม

สุทธิลักษณ์ อำพันวงค์ (2521 : 38) ได้ให้ความหมายของห้องสมุดประชาชนไว้ว่า ห้องสมุดประชาชน คือ ห้องสมุดที่จัดตั้งขึ้นเพื่อให้บริการในด้านหนังสือ และวัสดุความรู้อื่น ๆ แก่ประชาชนโดยมิต้องเสียค่าบำรุง

ทองอยู่ แก้วไทรฮะ (2543 : 10) ให้ความหมายของห้องสมุดประชาชน ว่า คือสถานที่ให้บริการทางด้านการค้นคว้าความรู้ข่าวสารและข้อมูลแก่ประชาชนในท้องถิ่น โดยทำหน้าที่เป็นศูนย์รวมเอกสาร สิ่งพิมพ์ สื่อทางด้าน ความรู้ และความบันเทิงในทุกด้าน มีบุคลากรที่มีความรู้ทางบรรณารักษ์ศาสตร์เป็นผู้จัดระบบ และอำนวยความสะดวกในการให้บริการความรู้แก่ประชาชน

จากความหมายของห้องสมุด ที่กล่าวไว้ข้างต้น สามารถสรุปความหมายไว้ว่า ห้องสมุดประชาชน หมายถึง สถานที่จัดตั้งขึ้นเพื่อให้บริการข้อมูลข่าวสารจากสื่อประเภทต่าง ๆ แก่ประชาชนทั่วไปในเขตชุมชนใดชุมชนหนึ่ง โดยไม่คิดมูลค่าในการจัดบริการประชาชน แต่ในบางกรณีผู้สมัครอาจต้องเสียค่าบำรุงในการเป็นสมาชิก

**ปรัชญา พันธกิจ และวัตถุประสงค์ของห้องสมุดประชาชน**

สมาคมห้องสมุดแห่งประเทศไทย(2550) ได้กำหนด ปรัชญา พันธกิจ และวัตถุประสงค์ของห้องสมุดประชาชนไว้ดังนี้

**ปรัชญา**

ห้องสมุดประชาชนเป็นแหล่งเรียนรู้ตลอดชีวิต จัดให้บริการทรัพยากรสารสนเทศ ข้อมูลข่าวสาร ความรู้แก่ประชาชนทุกกลุ่ม รวมถึงกลุ่มผู้ด้อยโอกาส ผู้อยู่ในเขตทุรกันดารห่างไกลและชนกลุ่มน้อย เป็นบริการพื้นฐานที่ไม่คิดมูลค่า โดยหลักการเรียนรู้ด้วยตนเอง ความเท่าเทียมและความทั่วถึง ส่งเสริมระบอบประชาธิปไตย สิทธิเสรีภาพทางปัญญา และเสรีภาพในการอ่าน เคารพสิทธิส่วนบุคคล ความหลากหลายทางวัฒนธรรม และภาษา สืบสานภูมิปัญญาท้องถิ่น พัฒนาคุณภาพชีวิตของประชาชนและพัฒนาสังคมไทยให้เป็นสังคมแห่งการเรียนรู้

**พันธกิจ**

ห้องสมุดประชาชนเป็นแหล่งเรียนรู้ตลอดชีวิต ศูนย์ข้อมูลข่าวสารและศูนย์แนะแนวการศึกษาและอาชีพของชุมชน **เป็นห้องสมุดมีชีวิต** และสถาบันทางสังคมเพื่อการศึกษาและวัฒนธรรม ห้องสมุดประชาชนรับผิดชอบการดำเนินการ ส่งเสริม สนับสนุนพันธกิจต่อไปนี้

ส่งเสริมการรู้หนังสือ และทักษะการเรียนรู้ การเข้าถึงและขยายโอกาสการเรียนรู้ การเรียนรู้ด้วยตนเอง และการศึกษาตลอดชีวิตแก่ประชาชน

สร้างบุคคลแห่งการเรียนรู้ เป็นผู้รู้สารสนเทศ มีความใฝ่รู้ รักการอ่าน การเรียนรู้ รู้ทันโลก มีทักษะการแสวงหา การเข้าถึงและการใช้สารสนเทศ แหล่งความรู้ และอินเตอร์เนต

ส่งเสริมการประกอบอาชีพ พัฒนาคุณภาพชีวิตของประชาชน และความเป็นพลเมืองดีในระบอบประชาธิปไตย

**วัตถุประสงค์ของห้องสมุดประชาชน**

ห้องสมุดประชาชนมีวัตถุประสงค์หลักในการจัด ส่งเสริม สนับสนุนการศึกษาตามอัธยาศัย โดยการจัดกิจกรรมส่งเสริมการเรียนรู้ บริการสื่อการเรียนรู้ทุกรูปแบบ และหลากหลาย เชื่อมโยงแหล่งเรียนรู้เครือข่าย รวมถึงการเผยแพร่องค์ความรู้เกี่ยวกับ วัฒนธรรม ภูมิปัญญาท้องถิ่น และสิ่งแวดล้อม

**พัฒนาการของห้องสมุดประชาชน**

ความเป็นมาและการพัฒนาห้องสมุดประชาชนวงการห้องสมุดของประเทศไทยถือว่าวัดพระเชตุพนวิมลมังคลารามเป็นห้องสมุดประชาชนแห่งแรกของประเทศไทย เพราะในรัชกาลที่ 3 พ.ศ. 2375 ได้มีการปฏิสังขรณ์วัด ได้มีการจัดทำแผ่นศิลาจารึก แบบแผนคำประพันธ์ ตำรายา และการแพทย์แผนโบราณติดไว้ตามเสาระเบียงและศาลาราย มีรูปเขียน รูปแกะสลักประกอบตำรานั้น ๆ เปิดให้เป็นแหล่งเล่าเรียนวิชาความรู้สำหรับประชาชนทั่วไปจนถึงปัจจุบันนี้ ส่วนห้องสมุดประชาชนที่ดำเนินการโดยกรมศึกษาธิการสมัยนั้น หรือกระทรวงศึกษาธิการในปัจจุบัน จัดตั้งขึ้นครั้งแรก พ.ศ. 2459 มีชื่อว่า“ห้องอ่านหนังสือสำหรับประชาชน “จำนวน 3 แห่ง เพื่อเปิดโอกาสให้ประชาชนทุกคนได้มีโอกาสหาความรู้ด้วยตนเองจากการอ่านหนังสือ โดยอาศัยอาคารเรียนโรงเรียนวัดสุทัศน์ โรงเรียนวัดสามจีน และโรงเรียนวัดประยูรวงศาวาสเป็นสถานที่จัดให้บริการหนังสือแก่ประชาชน (จุฬาลงกรณ์มหาวิทยาลัย. 2520 : 8–9) ในปีต่อมาได้ขยายเพิ่มขึ้นที่โรงเรียน  
มหาวชิราวุธ จังหวัดสงขลา และที่ว่าการอำเภอเมืองชัยภูมิ จังหวัดชัยภูมิในปี พ.ศ. 2461 มีการจัดตั้ง “ห้องอ่านหนังสือสำหรับประชาชน” ขึ้นอีก 4 แห่ง ณ ที่ว่าการอำเภอพุทไธสง นางรอง เมือง และตะลุง ในจังหวัดบุรีรัมย์ รวมทั้งสิ้น 9 แห่ง และได้รับความสนใจจากประชาชนเข้าไปใช้บริการมาก มีการเปิดเพิ่มขึ้นที่จังหวัดร้อยเอ็ด เชียงใหม่ จันทบุรีใน พ.ศ. 2471 มีห้องอ่านหนังสือรวมทั้งสิ้น 13 แห่ง อุปสรรคที่ห้องอ่านหนังสือไม่สามารถจัดตั้งเพิ่มขึ้นได้เพราะไม่มีทุนพอที่จะจัดหาสถานที่และจัดซื้อหนังสือ (กรมสามัญศึกษา. 2541 : 225-229)  
พ.ศ. 2492 รัฐบาลมีนโยบายจัดการศึกษาผู้ใหญ่ให้กว้างขวางขึ้น และให้เหมาะสมกับสถานการณ์จึงให้จังหวัดต่าง ๆ เริ่มจัดตั้งห้องสมุดประชาชนขึ้นให้แพร่หลายทั้งด้านปริมาณ และคุณภาพ เพื่อปลูกฝังนิสัยรักการอ่านหนังสือและค้นคว้าสรรพหนังสือตำราในห้องสมุด รวมทั้งเป็นสถานที่อบรมให้ความรู้แก่ประชาชน เช่น ให้มี ปาฐกถา การสนทนา การทัศนศึกษา เป็นต้น ทำให้มีการจัดตั้งห้องสมุดประชาชนขึ้นตามจังหวัดต่าง ๆ รวม 20 แห่ง และในปี พ.ศ. 2493 เพิ่มขึ้นเป็น 64 แห่ง พ.ศ. 2495 กระทรวงศึกษาธิการได้จัดทำนโยบายร่วมกับกระทรวงมหาดไทยดำเนินการขยายห้องสมุดประชาชนไปยังอำเภอต่าง ๆ อำเภอละ 1 แห่ง เพื่อให้ประชาชนได้มีโอกาสศึกษาหาความรู้จากหนังสือในห้องสมุด เพื่อปลูกฝังนิสัยรักการอ่านและเพื่อเป็นการเผยแพร่วัฒนธรรมและความบันเทิงสำหรับประชาชน (กรมสามัญศึกษา. 2541 : 237)

ในปี พ.ศ. 2516 กระทรวงศึกษาธิการได้ประกาศยกฐานะห้องสมุดประชาชนเป็นสถานศึกษาสังกัดกองการศึกษาผู้ใหญ่ กรมสามัญศึกษา ทำหน้าที่ให้การศึกษานอกโรงเรียนแก่ประชาชนทั่วไป ส่งเสริมประชาชนให้มีนิสัยรักการอ่านและการศึกษาค้นคว้าให้บริการข่าวสารข้อมูลและความรู้ต่าง ๆ เพื่อให้ประชาชนเป็นคนทันต่อเหตุการณ์ ส่งเสริมและแนะนำให้ประชาชนมีความรู้ ทัศนคติ และสามารถปฏิบัติตน เป็น  
พลเมืองดีตามระบอบประชาธิปไตย ส่งเสริมและเผยแพร่วัฒนธรรม ส่งเสริมให้ประชาชนรู้จักใช้เวลาว่างให้เป็นประโยชน์ ในปีต่อ ๆ มามีการจัดเรือบริการของห้องสมุดประชาชนเคลื่อนที่ในแม่น้ำเจ้าพระยา แม่น้ำแม่กลอง และแม่น้ำบางประกง เป็นต้น

ในปี พ.ศ. 2522 กระทรวงศึกษาธิการได้ประกาศจัดตั้งกรมการศึกษานอกโรงเรียนขึ้นมาและมีการออกระเบียบว่าด้วยการจัดสถานศึกษาสังกัดรมการศึกษานอกโรงเรียน พ.ศ. 2524 โดยได้ยุบรวมห้องสมุดประชาชนเป็นกิจกรรมหนึ่งของศูนย์การศึกษานอกโรงเรียนจังหวัด และออกระเบียบกรมการศึกษานอกโรงเรียนว่าด้วยห้องสมุดประชาชน พ.ศ. 2529 ให้ศูนย์การศึกษานอกโรงเรียนจังหวัดดูแลรับผิดชอบส่งเสริมสนับสนุนช่วยเหลือการดำเนินงานห้องสมุดให้มีประสิทธิภาพ และกำหนดวัตถุประสงค์ของห้องสมุดประชาชนไว้ 8 ข้อ ได้แก่

1. เป็นศูนย์ข้อมูลข่าวสารของชุมชน
2. เป็นศูนย์รับบริจาคหนังสือให้บริการการอ่านและการให้ยืมหนังสือแก่ประชาชน
3. ให้บริการข่าวสารและความรู้ต่าง ๆ เพื่อให้ประชาชนทันต่อเหตุการณ์
4. ให้บริการทางด้านโสตทัศนอุปกรณ์แก่ประชาชน
5. ส่งเสริมให้ประชาชนรู้จักใช้เวลาว่างให้เป็นประโยชน์และการพักผ่อนหย่อนใจ
6. ส่งเสริมให้ประชาชนมีนิสัยรักการอ่านและการศึกษาค้นคว้า และ
7. ส่งเสริมเผยแพร่ประสานงานให้บริการด้านวิชาการใหม่ ๆ แก่ชุมชน
8. จัดที่อ่านหนังสือประจำหมู่บ้าน

ในปี พ.ศ. 2535 กรมการศึกษานอกโรงเรียนได้ออกระเบียบว่าด้วยห้องสมุดประชาชนพ.ศ. 2535 ขึ้น โดยมีการขยายการบริการในทุกรูปแบบและให้ชุมชนเข้ามามีส่วนร่วมมากขึ้น มีการกำหนดวัตถุประสงค์ 4 ข้อ ดังนี้

1. เป็นศูนย์ข้อมูลและข่าวสารชุมชน มีการดำเนินการใน 2 บทบาท ดังนี้

1.1 การจัดห้องสมุดให้เป็นศูนย์กลางการให้บริการสื่อความรู้ทุกประเภททุกชนิดแก่ประชาชนในชุมชน ทุกเพศ ทุกวัย ทุกระดับการศึกษา ทุกอาชีพ ที่ประชาชนสามารถเข้าศึกษาค้นคว้าหาความรู้ ค้นคว้าวิจัย พักผ่อนหย่อนใจและจรรโลงใจ จากสื่อต่าง ๆ ทั้งสิ่งพิมพ์โสตทัศนอุปกรณ์ สื่ออิเล็กทรอนิกส์และคอมพิวเตอร์ แหล่งความรู้ที่เป็นภูมิปัญญาท้องถิ่น

1.2 การจัดห้องสมุดให้เป็นศูนย์กลางการให้บริการข้อมูลของชุมชน ที่ห้องสมุดตั้งอยู่ทุกด้าน เช่น สภาพทั่วไป ประวัติความเป็นมา เศรษฐกิจ สังคม การเมือง การปกครองการศึกษา วัฒนธรรม ประเพณี ศิลปะ วิทยาศาสตร์เทคโนโลยี เกษตรกรรม อุตสาหกรรม โดยการจัดหา จัดระบบหมวดหมู่ จัดบริการและกิจกรรม เพื่อให้ประชาชนในท้องถิ่นตลอดจนผู้สนใจนักวิชาการนักวิจัยได้ใช้ในการศึกษาค้นคว้าหาความรู้

2. เป็นศูนย์ส่งเสริมการเรียนรู้ของชุมชน ได้แก่ การจัดห้องสมุดประชาชนให้เป็นแหล่งส่งเสริมการเรียนรู้ ทั้งการศึกษาในระบบ การศึกษานอกโรงเรียนและการศึกษาตามอัธยาศัยและจัดกิจกรรมการเรียนรู้ที่หลากหลาย โดยห้องสมุดดำเนินการเองทั้งภายในห้องสมุด นอกห้องสมุด และห้องสมุดเคลื่อนที่ หรือส่งเสริม ประสานงานให้หน่วยงานชุมชนหรือหน่วยงานภายนอกมาจัดดำเนินการกิจกรรมสำคัญที่ควรจัดขึ้น ได้แก่ การจัดกิจกรรมส่งเสริมการอ่าน การแนะแนวการศึกษา และการพัฒนาอาชีพ การส่งเสริมการศึกษาตามอัธยาศัยในรูปแบบนิทรรศการกิจกรรมวันสำคัญ การอภิปราย การบรรยาย การถ่ายทอดความรู้จากภูมิปัญญา การฉายวีดีทัศน์และสื่ออื่น ๆ

3. เป็นศูนย์กลางการจัดกิจกรรมของชุมชน ได้แก่ การให้บริการชุมชนได้เข้า จัดกิจกรรมการเรียนรู้ต่าง ๆ ทั้งทางการศึกษา ศิลปวัฒนธรรม การประชุมสัมมนาทางวิชาการ การจัดนิทรรศการ การแสดงผลิตภัณฑ์ การสาธิต ทดลอง เป็นต้น

4. เป็นศูนย์กลางสนับสนุนเครือข่ายการเรียนรู้ในชุมชน ได้แก่ การจัดห้องสมุดประชาชนให้เกิดการเชื่อมโยงความรู้กับห้องสมุด แหล่งความรู้ ที่อ่านหนังสือ สถาบันการศึกษาหน่วยงานองค์กรอื่นในลักษณะเครือข่ายการเรียนรู้ให้มากที่สุด

ต่อมาในปี พ.ศ. 2538 กรมการศึกษานอกโรงเรียนได้พัฒนาบทบาทห้องสมุดขึ้นใหม่ให้สอดคล้องกับการให้บริการความรู้ ข้อมูลข่าวสารยุคใหม่ ในรูปของ “ศูนย์การเรียน” โดยมุ่งที่จะให้ห้องสมุดเป็นหน่วยงานทางการศึกษา มีภารกิจหลักคือ จัดการศึกษาตามอัธยาศัย และภารกิจรองคือ จัดการศึกษานอกระบบโรงเรียน และภารกิจเสริมคือ จัดห้องสมุดให้เป็นแหล่งข้อมูลท้องถิ่น(กรมการศึกษานอกโรงเรียน. 2538 : 1-7) และปฏิบัติงานในลักษณะเชิงรุก สามารถสนองตอบความต้องการในการเรียนรู้ ได้ครอบคลุมกลุ่มเป้าหมายและมุ่งเน้นให้ประชาชน ชุมชนมีส่วนร่วมในการดำเนินงานบทบาทภารกิจของห้องสมุดประชาชนตามแนวการพัฒนาในรูปแบบศูนย์การเรียน มีดังนี้

1.การจัดการศึกษาตามอัธยาศัย เป็นการศึกษาที่เกิดขึ้นจากวิถีชีวิตที่เป็นการเรียนรู้จากประสบการณ์งาน จากสื่อต่าง ๆ จากบุคคล จากครอบครัว จากแหล่งความรู้ จากชุมชนจากสังคมจากสภาพแวดล้อม ตลอดชีวิตด้วยตนเอง (ซึ่งในภารกิจ ข้อนี้ห้องสมุดประชาชนจัดในลักษณะการบริการการเรียนรู้ตามอัธยาศัย)

2.การจัดการศึกษานอกโรงเรียน เป็นการส่งเสริมสนับสนุนกิจกรรมการศึกษานอกโรงเรียนทั้งสายสามัญและสายอาชีพ โดยจัดบริการสื่อประเภทต่าง ๆ ของห้องสมุด สนับสนุนการเรียนการสอนตามหลักสูตร รวมทั้งจัดเป็นศูนย์กลางการแนะแนวการศึกษาและอาชีพ การพบกลุ่มนักศึกษา และจัดศูนย์บริการการเรียนทางไกลไทยคม

3.การจัดศูนย์ข้อมูลชุมชน ได้แก่ การรวบรวมข้อมูลประเภทต่าง ๆ ในชุมชนในทุกรูปแบบและประเภทข้อมูล นำมาจัดหมวดหมู่และจัดบริการ รวมทั้งการแลกเปลี่ยนข้อมูลสารสนเทศกับเครือข่ายต่าง ๆ เพื่อการเรียนรู้

ในปีพ.ศ.2542 กรมการศึกษานอกโรงเรียนได้จัดทำโครงการห้องสมุดอิเล็กทรอนิกส์โดยมีวัตถุประสงค์ที่จะพัฒนาห้องสมุดประชาชน โดยนำเอาสื่ออิเล็กทรอนิกส์และคอมพิวเตอร์มาใช้ในการปฏิบัติงานและจัดบริการแก่ผู้ใช้ มีการนำโปรแกรมคอมพิวเตอร์ห้องสมุดมาจัดเก็บข้อมูลและเป็นเครื่องช่วยค้นสื่อความรู้ การจัดทำโฮมเพจ การใช้อินเตอร์เน็ต ซีดีรอม CAI เป็นต้น ซึ่งทำให้ห้องสมุดประชาชนสามารถนำเทคโนโลยีใหม่ ๆ มาพัฒนาการรับรู้ข่าวสารจากสื่อเทคโนโลยีสารสนเทศ ที่ผู้รับบริการสามารถหาความรู้จากสื่อต่าง ๆ ได้อย่างรวดเร็วจากทั่วทุกมุมโลก ปัจจุบันห้องสมุดประชาชนจังหวัด ห้องสมุดประชาชน “เฉลิมราชกุมารี” ทุกแห่ง และห้องสมุดประชาชนอำเภอบางแห่งสามารถให้บริการในลักษณะห้องสมุดอิเล็กทรอนิกส์ได้เป็นอย่างดี

ในปี 2549 สำนักบริหารงานการศึกษานอกโรงเรียนได้ดำเนินโครงการพัฒนาต้นแบบห้องสมุดประชาชนที่มีชีวิต จำนวน 5 แห่ง ได้แก่ ห้องสมุดประชาชนจังหวัดเชียงใหม่ ห้องสมุดประชาชนจังหวัดอุดรธานี ห้องสมุดประชาชนจังหวัดอุบลราชธานี ห้องสมุดประชาชน“เฉลิมราชกุมารี” อำเภอเมือง จังหวัดราชบุรี และห้องสมุดประชาชน “เฉลิมราชกุมารี” อำเภอกะทู้ จังหวัดภูเก็ต การดำเนินการมีผลเป็นที่น่าพอใจห้องสมุดได้รับการพัฒนาและมีความก้าวหน้าในทุกด้าน

แนวโน้มห้องสมุดประชาชนยุคใหม่หรือรูปแบบใหม่ควรได้รับการพัฒนาให้สอดคล้องกับแนวทางที่กำหนดในพระราชบัญญัติการศึกษาแห่งชาติ 2542 โดยผู้บริหารทุกระดับควรให้ความสำคัญในการส่งเสริมและสนับสนุนการดำเนินงานของห้องสมุดอย่างต่อเนื่อง มีการบริหารจัดการที่เน้นชุมชนมีส่วนร่วม มีคณะ กรรมการ ทั้งภาครัฐและตัวแทนประชาชนในท้องถิ่นที่มีบทบาทเข้มแข็ง และมีการประเมินผลเชิงคุณภาพอย่างสม่ำเสมอ มีความร่วมมือในการทำงานกันทุกภาคส่วน มีการจัดสรรงบประมาณอย่างพอเพียง มีทรัพยากรสารสนเทศที่หลากหลายและทันสมัย สอดคล้องกับความต้องการและความสนใจของประชาชนและท้องถิ่น

**ประเภทของห้องสมุดประชาชน**

ประเภทของห้องสมุดประชาชนในสังกัดสำนักงานส่งเสริมการศึกษานอกระบบและการศึกษาตามอัธยาศัย แบ่งตามขนาดของห้องสมุดได้ 3 ประเภทดังต่อไปนี้

1. ห้องสมุดประชาชนขนาดใหญ่ ได้แก่ ห้องสมุดประชาชนจังหวัด หอสมุดรัชมังคลาภิเษกพระราชวังไกลกังวลหัวหิน ซึ่งมีลักษณะอาคารส่วนใหญ่เป็น 2 ชั้น ชั้นบนจัดบริการหนังสือเอกสาร และสื่อเกี่ยวกับการศึกษาตามหลักสูตรระดับต่าง ๆ โดยจัดเป็นห้องการศึกษานอกโรงเรียนและห้องโสตทัศนศึกษา ห้องหรือมุมหนังสือมหาวิทยาลัยสุโขทัยธรรมาธิราช มหาวิทยาลัยรามคำแหง และห้องหรือมุมศูนย์ข้อมูลชุมชนท้องถิ่น เป็นต้น ส่วนชั้นล่างจัดเป็นชั้นหนังสือและบริการหนังสือ เอกสาร สื่อความรู้ทางวิชาการ สารคดี โดยทั่วไปและจัดบริการหนังสือสำหรับเด็กสื่อสำหรับเด็กเยาวชน มุมจัดกิจกรรมสำหรับเด็ก

2. ห้องสมุดประชาชนขนาดกลาง ได้แก่ ห้องสมุดประชาชน “เฉลิมราชกุมารี”ลักษณะอาคารเป็น 2 ชั้น ที่ได้รับการออกแบบรองรับบทบาทหน้าที่ตามระเบียบกรมการศึกษานอกโรงเรียนว่าด้วยห้องสมุด พ.ศ. 2535 ชั้นบนจัดเป็นห้องศูนย์ข้อมูลท้องถิ่นบริการเกี่ยวกับข้อมูลชุมชน ห้องการศึกษานอกโรงเรียน บริการสื่อความรู้หลักสูตรการศึกษานอกโรงเรียนทุกหลักสูตรทุกประเภท ตลอดจนห้องโสตทัศนศึกษาและห้องการศึกษาดาวเทียมไทยคม และห้องสำคัญที่สุดห้องหนึ่ง คือ ห้องเฉลิมพระเกียรติฯ จัดบริการข้อมูลเกี่ยวกับพระราชประวัติ พระราชกรณียกิจโครงการในพระราชดำริหนังสือพระราชนิพนธ์ของสมเด็จพระเทพรัตนราชสุดาฯ สยามบรมราชกุมารี และพระราชวงศ์ที่เกี่ยวข้อง เป็นต้น ชั้นล่างจัดบริการมุมเด็ก ซึ่งประกอบด้วยสื่อความรู้สำหรับเด็ก เครื่องเล่นพัฒนาความพร้อม สื่อความรู้ทุกประเภท รวมทั้งเป็นที่จัดกิจกรรมสำหรับเด็กและจัดสื่อเอกสารหนังสือวิชาการ สารคดี ความรู้ทั่วไปสำหรับผู้ใหญ่ ประชาชนทั่วไป

3. ห้องสมุดประชาชนขนาดเล็ก ได้แก่ ห้องสมุดประชาชนอำเภอทั่วไป มีลักษณะอาคารชั้นเดียว จัดบริการหนังสือและสื่อความรู้ประเภทต่าง ๆ จัดมุมเด็กและครอบครัว มุมวารสารหนังสือพิมพ์ มุมการศึกษานอกโรงเรียน และหนังสือวิชาการ สารคดีทั่วไป รวมทั้งหนังสืออ้างอิงเป็นต้น